Predkladacia správa

Správa štátnych hmotných rezerv Slovenskej republiky (ďalej len „Správa rezerv“)           je ústredným orgánom štátnej správy a gestorom úlohy, z ktorej vyplýva zodpovednosť za tvorbu        a udržiavanie núdzových zásob ropy a ropných výrobkov. Povinnosť vytvoriť a udržiavať núdzové zásoby ropy a ropných výrobkov na úrovni 90-tich dní spotreby v cieľovom roku 2008 vyplýva zo zákona č.170/2001 Z. z. o núdzových zásobách ropy a ropných výrobkov                     a o riešení stavu ropnej núdze (ďalej len „zákon“) a zo záväzkov Slovenskej republiky vyplývajúcich z členstva v Európskej únii.

V súvislosti s budovaním núdzových zásob ropy a ropných výrobkov Slovenskej republiky (ďalej len „núdzové zásoby“) bol vzhľadom na finančnú náročnosť plnenia uvedenej úlohy pre Slovenskú republiku zo strany Európskej únie odsúhlasený plán postupného vytvárania núdzových zásob, ktorý stanovuje časový harmonogram tvorby núdzových zásob podľa jednotlivých rokov do cieľového roku 2008. V zmysle uvedeného plánu je potrebné v roku 2006 dosiahnuť úroveň núdzových zásob na 73 dní priemernej spotreby Slovenskej republiky, v roku 2007 na 82 dní a v roku 2008 na 90 dní. 

	Tvorba núdzových zásob predstavuje nákup ropy a ropných výrobkov a zabezpečenie skladovacích kapacít pre ich uskladnenie. Požiadavky a potreby finančných prostriedkov           na vybudovanie núdzových zásob podrobne popisuje materiál „Aktualizácia požiadaviek a potrieb finančných prostriedkov na vybudovanie skladovacích kapacít a núdzových zásob ropy a ropných výrobkov v Slovenskej republike“, ktorý bol schválený uznesením vlády Slovenskej republiky    č. 571 zo dňa 13. júla 2005. Správa rezerv v súčasnosti pripravuje materiál „Aktualizácia potreby výstavby skladovacích kapacít pre núdzové zásoby ropy a ropných výrobkov“, kde predloží komplexnú informáciu o stave a financovaní pripravovanej výstavby skladovacích kapacít. Materiál bude predložený na rokovanie Bezpečnostnej rady Slovenskej republiky. 

	V súlade s vyššie uvedeným harmonogramom tvorby núdzových zásob je na zabezpečenie 90-dňových núdzových zásob ropy a ropných výrobkov potrebné skladovať cca. 206 000 ton ropy a 434 000 ton ropných výrobkov. Skladovacie kapacity na ropu sú dostatočné, ale pre skladovanie potrebného objemu ropných výrobkov chýba cca. 132 000 ton skladovacích kapacít. Chýbajúce skladovacie kapacity je potrebné zabezpečiť v postupnosti jednotlivých rokov            do konca roku 2008 s tým, že deficit skladovacích kapacít pre rok 2006 predstavuje cca 32 000 ton, pre rok 2007 už cca 90 000 ton.

	V prípade budovania nových skladovacích kapacít, nakoľko na území Slovenskej republiky voľné kapacity pre skladovanie núdzových zásob ropných výrobkov nie sú, je možné zabezpečiť potrebnú úroveň kapacít najskôr v roku 2008, nakoľko samotná výstavba skladovacích nádrží je časovo náročná. Z toho dôvodu je potrebné popri výstavbe skladovacích nádrží zabezpečiť alternatívne riešenie pre skladovanie núdzových zásob minimálne do doby vybudovania a sprevádzkovania týchto nových kapacít. V prípade, že sa nepodarí problém           s nedostatkom skladovacích kapacít vyriešiť, nie je možné dodržať stanovený harmonogram tvorby núdzových zásob, čím by prišlo k porušeniu zákona 170/2001 Z. z. o núdzových zásobách ropy a ropných výrobkov a o riešení stavu ropnej núdze, ako aj smerníc Európskej únie,                      za čo môže byť Slovenskej republike uložená pokuta alebo iná sankcia.

Správa rezerv preto navrhuje, aby sa časť núdzových zásob, ktorú nie je možné uskladniť na území Slovenskej republiky, dočasne uskladnila na území niektorého z okolitých štátov, ktorý je členom Európskej únie a Medzinárodnej energetickej agentúry. Možnosť skladovania núdzových zásob Slovenskej republiky na území inej členskej krajiny Európskej únie                   a Medzinárodnej energetickej agentúry vyplýva zo zákona ako aj príslušných smerníc a pravidiel Európskej únie a Medzinárodnej energetickej agentúry (IEA). 

Z analýz vykonaných Správou rezerv vyplynulo, že najvhodnejšou alternatívou by bolo skladovať časť núdzových zásob na území Českej republiky, nakoľko Poľsko nie členom IEA, Ukrajina nie je členom IEA ani Európskej únie a dohoda s Rakúskom nie je možná, nakoľko jej uzatvorenie je v rozpore s rakúskou Ústavou. 

Uskladnenie je však podmienené uzatvorením medzivládnej dohody o skladovaní núdzových zásob Slovenskej republiky na území Českej republiky, podľa ktorej je možné núdzové zásoby Slovenskej republiky kedykoľvek bez prekážky previesť na jej územie,               aj v prípade narušenia zásobovania Českej republiky ropou a ropnými výrobkami alebo vyhlásenia stavu ropnej núdze. 

Uskladnenie časti núdzových zásob Slovenskej republiky na území Českej republiky        je výhodné z pohľadu dobrého prepojenia dopravnej infraštruktúry (cestnej aj železničnej) a rýchlu dostupnosť núdzových zásob v prípade stavu ropnej núdze. Otázky časovej, technickej    a technologickej dostupnosti núdzových zásob budú stanovené v konkrétnych zmluvách.  Prepojenie ropovodného a produktovodného systému je možné v súčasnosti využiť                     pri naskladňovaní zásob, nakoľko prepravné náklady produktovodom sú viac ako o 50 % nižšie ako pri preprave po železnici.  Podľa prieskumu, ktorý bol vykonaný Správou rezerv v decembri roku 2005, spoločnosti, ktoré sa zaoberajú skladovaním ropy a ropných výrobkov v Českej republike, disponujú dostatočnými voľnými kapacitami pre uskladnenie ropy a ropných výrobkov. Sadzby za skladovanie v Českej republike sa pohybujú na cenovej úrovni blízkej úrovni nákladov na skladovanie v Slovenskej republike a sú výrazne nižšie ako sadzby v iných krajinách. Z toho dôvodu sa tlak na financovanie zo štátneho rozpočtu neočakáva. Správa rezerv plánuje skladovať mimo územia Slovenskej republiky len časť núdzových zásob, ktorých skladovanie v súčasnom období nie je možné zabezpečiť na území Slovenskej republiky.  

Cieľom dohody je v zmysle zákonom stanovených podmienok vytvoriť priestor              pre operatívne riešenie skladovacích potrieb Slovenskej republiky v oblasti skladovania núdzových zásob pri nedostatku skladovacích kapacít na území Slovenskej republiky. Uvedené opatrenie je v súlade s Koncepciou rozvoja štátnych hmotných rezerv schválenou uznesením vlády Slovenskej republiky č. 783 z 18. augusta 2004, ktoré v bode B.3 ukladá predsedovi štátnych hmotných rezerv Slovenskej republiky priebežne v spolupráci s ministrom zahraničných vecí zabezpečiť v zmysle Zmluvného dohovoru o uzatváraní medzinárodných zmlúv uzatvorenie bilaterálnych zmlúv s krajinami Európskej únie za účelom možnosti skladovania núdzových zásob ropy a ropných výrobkov mimo územia Slovenskej republiky. 

Pri príprave návrhu dohody Správa rezerv spolupracovala s Ministerstvom zahraničných vecí Slovenskej republiky. Po uzatvorení dohody je možné uzatvoriť obdobnú dohodu                 aj s Maďarskou republikou.

	V prípade predkladanej dohody ide o medzinárodnú zmluvu vládneho typu, ktorá si pre nadobudnutie platnosti pre Slovenskú republiku nevyžaduje súhlas Národnej rady Slovenskej republiky.

Tento materiál, resp. uzatvorenie predmetnej dohody nebude mať finančný, ekonomický, environmentálny vplyv ani vplyv na zamestnanosť a podnikateľské prostredie, nakoľko uzatvorenie dohody Slovenskú republiku skladovať zásoby na území Českej republiky nezaväzuje, dohoda skladovanie iba umožňuje. Preto materiál neobsahuje doložku finančných, ekonomických, environmentálnych vplyvov a vplyvov na zamestnanosť a podnikateľské prostredie. 

	Materiál bol predložený na medzirezortné pripomienkové konanie. 

	Uzavretie predmetnej dohody je v súlade so záujmami zahraničnej politiky Slovenskej republiky.

	Návrh dohody je vypracovaný v súlade s medzinárodným právom, ako aj právnym poriadkom Slovenskej republiky a bol zaslaný do Európskej únie a Medzinárodnej energetickej agentúry.